RESOLUCIÓN do 12 de agosto de 2008 pola que se procede á publicación dos requirimentos de emenda de documentación das solicitudes presentadas ao abeiro da  Orde do 28 de marzo  de 2008 pola que se establecen as bases reguladoras para a concesión, en réxime de concorrencia competitiva, de subvencións a Pemes galegas para a adquisición ou renovación de equipamento industrial, e se procede á súa convocatoria (IN530B).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 21/08/2008

O órgano instrutor do procedemento administrativo de subvencións establecido na citada orde reguladora revisou as solicitudes presentadas ao abeiro da dita orde, identificando as solicitudes que non reúnen algún dos requisitos exixidos.
O artigo 4 da orde reguladora dispón: «poderanse realizar mediante publicación no Diario Oficial de Galicia os requirimentos de emenda e corrección de erros nas solicitudes».
Adicionalmente o artigo 8º das bases reguladoras que figuran no anexo I da citada orde dispón: «Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, os requirimentos citados de emenda ou corrección poderanse facer mediante publicación no DOG, e producirán os mesmos efectos que a notificación individualizada. A dita publicación tamén se realizará no taboleiro de anuncios da páxina web da Consellería de Innovación e Industria ao que se remitirá desde o texto publicado no DOG».
Neste mesmo artigo 8º tamén se dispón: «Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración».
RESOLVO:
1. Ordenar a publicación no Diario Oficial de Galicia da relación de solicitudes que non reúnen todos os requisitos para a súa valoración, por estar suxeitas á emenda ou achega de documentación, segundo o establecido na orde reguladora citada. Esta relación achégase como «Anexo - Solicitudes suxeitas a emenda de documentación» desta resolución.
Os solicitantes que se recollen nese anexo poderán identificar a documentación específica que se lles require accedendo ao taboleiro electrónico dispoñible na páxina web da Consellería de Innovación e Industria, no enderezo:
http://www.xunta.es/apps/axudas/login.do
O acceso ao enderezo pódese facer tamén desde o enderezo da internet http:/www.conselleriaiei.org, seleccionando a «Oficina Virtual», para acceder á aplicación «Internet Express», e dentro desta escollendo o procedemento IN530B.
Para o acceso ao contido do taboleiro electrónico cada solicitante deberá introducir o código electrónico existente na parte superior dereita da primeira folla da súa solicitude, o que garante a privacidade do acceso á información.
Nas delegacións provinciais da Consellería de Innovación e Industria e na Dirección Xeral de Promoción Industrial e da Sociedade da Información disporase tamén dun taboleiro físico convencional onde poderá accederse en formato papel á información requirida a cada un dos solicitantes recollidos no citado anexo.
Aquelas solicitudes que non dispoñan de código electrónico soamente poderán identificar a documentación específica que se lles require accedendo á información en formato papel dispoñible nos taboleiros físicos convencionais das delegacións provinciais da Consellería de Innovación e Industria e da Dirección Xeral de Promoción Industrial e da Sociedade da Información referido no parágrafo anterior.
2. Facerlles indicación expresa a todos os solicitantes recollidos no «Anexo - Solicitudes suxeitas a emenda de documentación» de que son requiridos para que, no prazo de dez días hábiles, contados a partir do día seguinte ao da publicación desta resolución no DOG, emenden a falta ou acheguen os documentos preceptivos conforme o recollido no taboleiro electrónico ou nos taboleiros físicos citados. De non o faceren, teranse por desistidos na súa petición, logo da correspondente resolución que será ditada nos termos previstos no artigo 42 da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común.
No caso de requirirse certificados de débedas, estes deberán ter unha data de expedición pola Administración correspondente posterior á data de consulta polo órgano xestor; así mesmo, se por razóns alleas ao solicitante, os certificados non poden obterse dentro do prazo de emenda concedido, os solicitantes deben achegar orixinal ou copia compulsada do xustificante da solicitude do devandito certificado, e achegarán o certificado orixinal en canto lles sexa entregado.
3. En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderanse dirixir á Dirección Xeral de Promoción Industrial e da Sociedade da Información, a través dos teléfonos 981 54 55 35, 881 99 93 74 ou 881 99 93 72, do número de fax 981 54 47 06 ou do enderezo de correo electrónico axudas.dxpisi@xunta.es.
Santiago de Compostela, 12 de agosto de 2008.
P.D. (Orde 31-1-2006, DOG nº 24, do 3 de febreiro)
P.A. (artigo 6º g) do Decreto 231/2006)
Salustiano Mato de la Iglesia
Director xeral de Investigación, Desenvolvemento
e Innovación
Ver referencia pdf "16100D002P015.PDF"
Ver referencia pdf "16100D003P019.PDF"